Ramos op interim direksie van OBK aangestelMaria Ramos. (Foto: ANA) Tito Mboweni, minister van finansies, het ná konsultasie met die kabinet ŉ interim direksie by die Openbare Beleggingskorporasie (OBK) aangestel. Die aanstelling is effektief van 12 Julie 2019 tot 31 Julie 2020. Die voorsitter en dié se adjunk sal tydens die eerste sitting van die interim direksie aangewys word. Maria Ramos wat einde Januarie as uitvoerende hoof van Absa uitgetree het, is een van die waarnemende direksielede. Ramos is in Mei op AngloGold Ashanti se direksie aangestel. Die ander lede van die OBK se interim direksie is: Sindi Mabaso-Koyana, Irene Charnley, Tshepiso Moahloli, Barbara Watson, Ivan Fredericks, Zola Saphetha, Bhekithemba Gamedze, dr. Angelo David Sabelo de Bruin, prof. Bonke Dumisa, adv. Makhubalo Ndaba en dr. Reuel Khoza. Pitsi Moloto en dr. Xolani Mkhwanazi is heraangestel as direksielede. Daar is intussen ook aangekondig dat pres. Cyril Ramaphosa ná konsultasie met Mboweni en die direksie van die Reserwebank besluit het om Lesetka Kganyago weer as hoof van dié bank aan te stel vir nog vyf jaar. Kganyago se huidge termyn verstryk op 8 November. Fundi Tshazibana en dr. Rashad Cassim is as die nuwe adjunkhoofde van die bank aangestel, effektief van 1 Augustus vir ŉ termyn van vyf jaar. “Ons wens die aangewese persone geluk en sien uit daarna om saam met hulle te werk. Ons hoef hulle nie te herinner aan die moeilike ekonomiese en fiskale omstandighede wat Suid-Afrika tans in die gesig staar nie. Hulle het my volle ondersteuning en vertroue dat hulle Suid-Afrika sal vorentoe neem,” het Mboweni oor die aanstellings gesê.